**Samferdsel**

*Romeriksbanen*

Lørenskog Arbeiderparti er svært tilfreds med vedtakene i Akershus fylkesting og i Oslo bystyre om forlengelse av Ellingsrudbanen til Lørenskog sentrum og Triaden. Det er likevel viktig at resten av traseen ikke glemmes. Lørenskog Arbeiderparti understreker at Romeriksbanen går gjennom Lørenskog, via Ahus til Lillestrøm og Kjeller og at utbygging av hele banen må planlegges og på sikt gjennomføres.

*Konkurranseutsetting av jernbanen*

Lørenskog Arbeiderparti er mot regjeringens prosjekt med å konkurranseutsette jernbanen. Konkurranseutsettingen fører til oppsplitting av velfungerende fagmiljø og ansvarspulverisering og er ikke oppskriften på å få et bedre togtilbud til de reisende. I tillegg setter konkurranseutsettingen de ansattes lønns- og pensjonsvilkår i fare. Lørenskog Arbeiderparti mener de utlyste konkurransene på jernbanestrekninger i Norge må avlyses umiddelbart. Vi sier nei til implementering av Jernbanepakke 4 i norsk lovverk. Dette er EU-direktiv og forordninger som vil pålegge anbud på persontransport i jernbanen i all fremtid.

*Vedtak: Forslaget ble vedtatt*

**Forslag fra Kjell Brandal: Nordliveien**

Legg Nordliveien fra Gamleveien til Rv 159 i tunell

1. Vil redusere støy for hundrevis av leiligheter på Skårer Vest
2. Vil avlaste rundkjøringen på Thurmannskogen når Nordliveien føres direkte til Rv 159
3. Kan fristille område som gjør det mulig å bygge Idretts/fotball hall ved Rolvsrud

*Vedtak: Forslaget ble vedtatt, men styret har fullmakt til å prioritere mellom ulike viktige veiprosjekter (lokk over RV159 og Skårersletta).*

**Feiring bruk**

Feiring bruk har i snart 60 år drevet uttak av stein og grus i Lørenskog kommune. De har skapt mange arbeidsplasser og bidratt til gode inntekter for kommunen.

Virksomheten har utviklet seg til en av de største leverandørene av pukk i østlandsområdet. Dette har blant annet ført til en betydelig økning av trafikk gjennom tettbygde områder i Lørenskog.

|  |
| --- |
| Det er også hensyn å ta ved at masseuttaket ligger tett på Marka og biologiske og rekreasjonsmessige verdier i Losbydalen. Feiring Bruk må tenke langsiktig og bærekraftig i den videre driften og utviklingen av virksomheten på Feiringåsen |

Lørenskog AP ønsker fortsatt drift ved Feiring bruk. Vi mener likevel at trafikkbelastningen på veiene i kommunen til tider er så stor at det må iverksettes tiltak for å dempe støv og støyplagene som innbyggerne påføres.

Lørenskog arbeiderparti mener det må settes vilkår i driftskonsesjonen som sikrer at:

·Feiring Bruk handler langsiktig og bærekraftig i den videre driften og utviklingen av virksomheten på Feiringåsen.

· Feiring Bruk gjennomfører tiltak for å redusere støv og støy, og bedre trafikksikkerheten, iht. prinsippet om at forurenser betaler. Valg av tiltak må gjøres i samråd med Statens vegvesen og Lørenskog kommune.

· Feiring Bruk håndterer overvann i tråd med kommunens Retningslinjer for overvannshåndtering.

· Feiring Bruk forholder seg til kravene i forurensningsforskriften kapittel 30 som omhandler forurensninger fra produksjon av pukk, grus, sand og singel.

· Losbyelva beskyttes mot inngrep, utslipp av prosessvann og annen negativ påvirkning fra pukkverksdriften.

· Feiring Bruk overvåker og definerer tiltak knyttet til utslipp/avrenning, spesielt nitrogenavrenning.

· vegetasjonsbelter i utkanten av pukkverket bevares og eventuelt reetableres der de fungerer som buffer og hindrer innsyn.

· naturlig, stedegen vegetasjon benyttes ved all etablering av grøntområder.

· tilførte masser er frie for skadelige, fremmede arter som kan utgjøre en trussel mot det biologiske mangfoldet i området.

· økonomisk sikkerhetsstillelse til sikring, opprydding og etterbruk ved avvikling av driften i samsvar med behovet.

*Vedtak: Forslaget ble vedtatt*

**Fornyet erklæring om heltid i Lørenskog kommune**

Lørenskog arbeiderparti vil ta initiativ til å få på plass en fornyet lokal erklæring om heltid i Lørenskog kommune. Aktuelle samarbeidspartnere i arbeidet med å bygge en heltidskultur i Lørenskog kommune, er kommunen som arbeidsgiver, Fagforbundet, Delta og Norsk Sykepleierforbund. Den lokale heltidserklæringen er en oppfølging av den sentrale heltidserklæringen som KS og forbundslederne har signert, som peker på at de gode løsningene for å få til mer heltid må utarbeides lokalt i kommunene.

Lørenskog arbeiderparti vil jobbe for at Lørenskog kommune, Fagforbundet, Delta og Norsk Sykepleierforbund (NSF, undertegner en fornyet heltidserklæring for å intensivere arbeidet med å redusere deltidsarbeid og utvikle en heltidskultur i helse- og omsorgssektoren der deltid er mest utbredt.

Gjennom en fornyet lokal heltidserklæring ønsker Lørenskog arbeiderparti videre å tydeliggjøre de lokale parters ansvar og muligheter for å bygge og styrke en lokal heltidskultur i Lørenskog kommune. For å lykkes i å utvikle en heltidskultur, er det avgjørende med et godt samarbeid mellom de folkevalgte, ledere, organisasjonenes tillitsvalgte og ansatte i kommunen. God forankring gjennom brede prosesser er avgjørende for å oppnå varige resultater. Lørenskog arbeiderparti mener derfor at dette må vektlegges sterkere i det videre arbeidet med å utvikle en heltidskultur i Lørenskog kommune. Målsetningene med et felles forpliktende arbeid for en heltidskultur er å:

• Sikre kvalitet i tjenestene

• Fremme kommunen som en attraktiv arbeidsgiver også i framtida

* Utnytte ubenyttet, kompetent arbeidskraftpotensiale
* Styrke kvinners tilknytning til arbeidslivet

• Fremme et godt og lærende arbeidsmiljø, som frigir tid til ledelse

*Vedtak: Forslaget ble vedtatt*

Forslag fra AUF

**En human og rettferdig og streng flyktningpolitikk og en god og inkluderende integreringspolitikk**

Når Arbeiderpartiet nasjonalt nå skal utforme ny politikk på migrasjonsområdet er det viktig at denne politikken har en klar forankring i vårt sosialdemokratiske verdigrunnlag, og at den er basert på solidaritet med de som flykter. Vår flyktningpolitikk må være rettferdig, human og streng. Den må forene stabile og langsiktige regler med en vellykket integrering, og den må basere seg på et internasjonalt samarbeid og regelverk.

Barn på flukt er en spesielt sårbar gruppe, både om de er på flukt sammen med familie, men ikke minst om de er på flukt alene. I saker som omhandler barn skal hensynet til barnets beste veie tungt.

Arbeiderpartiet vil føre en human asylpolitikk som tar imot de som trenger beskyttelsen mest. Arbeiderpartiet vil ta imot de som kan integreres i det norske samfunnet, men også de ressurssvake. Norge skal ta imot flyktninger som er handikappet og legge til rette for at også de blir godt integrert i samfunnet.

FNs Høykommissær for flyktninger ber flest mulig land ta imot flere kvoteflyktninger. Antall overføringsflyktninger som er klar for å bli bosatt har de siste årene økt dramatisk. Dette er flyktninger som har meget stort behov for å komme til land som kan gi dem sikkert og varig opphold.

Arbeiderpartiet vil at:

* mindreårige asylbarn sine søknader prioriteres

*Vedtak: Forslaget ble vedtatt*

**En yrkesfaglig skolepolitikk**

Skolen utgjør en av de viktigste byggesteinene for resten av livet. Arbeidslivet stiller høyere og høyere krav til kompetanse. Arbeiderpartiet mener at det må være en forutsetning for dagens skolepolitikk at dagens unge får den nødvendige kompetansen og kunnskapen som næringslivet etterspør for å skape morgendagens verdier.

Yrkesfagene i Norge trenger et løft. Det er viktig kompetanse som både offentlig og privat sektor har bruk for i de forskjellige yrkesfagene. I møte med automatisering, eldrebølge og hard utenlandsk konkurranse så er det gjennom et tilstrekkelig antall og kvalifiserte fagarbeidere at vi skal håndtere utfordringene. Da må man ta et tak innen rekruttering, sørge for et sterkt faglig innhold i læretiden og garantere for at lærlingene får et trygt og sikkert møte med arbeidslivet.

For å styrke rekrutteringen til yrkesfag så må samfunnet sikre trygghet og stolthet for de som velger yrkesfag. Ingen ungdommer ønsker å utdanne seg til å måtte gå gatelangs og vente på å få fullføre utdanningen sin, og derfor mener Arbeiderpartiet at man må lovfeste retten til lærlingplass for kvalifiserte elever. Man trenger også en tiltakspakke som gjør det mer økonomisk attraktivt for bedrifter å ta imot lærlinger sånn at større deler av næringslivet føler at det er økonomisk forsvarlig å ha yrkesfagelever i lære i sine bedrifter.

Det er viktig at opplæring og utdanning tilpasses enkeltmennesket, men også at det stilles krav om høy kvalitet som en del av læretiden. Gjennom å styrke opplæringskontorene, få næringslivet involvert i skolen tidlig og innføre krav om lærlingråd i alle fylker kan man sikre at alle lærlinger får en sterk og god faglig oppfølging som sikrer dem den kompetansen de trenger til arbeidslivet. TAF-modellen som gjør til at elever kan være i skole og i læretid samtidig er en viktig ordning å styrke og spre til andre yrkesfag. Det er viktig at elever føler at man får brukt kunnskapen sin i praksis og få bruke erfaringene man får inn i læringen sin i skolen.

Når yrkesfagselever går ut i arbeidslivet som en del av utdannelsen sin, så er det viktig at de har gode arbeidsvilkår og at deres rettigheter i arbeidslivet blir fulgt opp. Arbeiderpartiet mener derfor at arbeidsrettigheter må bli en del av pensum i den norske skolen. Elever må vite hva som er standarden for lønn, respekt og arbeidstid sånn at de vet når det er noe de burde reagere på.

Lørenskog Arbeiderparti vil:

* Stille krav til kommunene om å årlig tilby minst en læreplass per 500 innbygger, samt at fylkeskommunen aktivt skal sørge for at det ansettes lærlinger i offentlig sektor
* Kompensere bedriftene for å ta inn lærlinger som har særskilte utfordringer
* At det ved offentlige anbud stilles krav om at de som får anbudet er aktive lærebedrifter og har hatt lærlinger det siste året
* Øke lærlingtilskuddet
* At alle fylker skal ha et elev- og lærlingombud
* Innføre lærlingeråd i alle fylker etter modell fra Sør-Trøndelag
* Ha lovfestet rett til læreplass
* Overføre TAF-modellen til andre yrkesfag
* Legge til rette for at flere kan få tilpassede løp og smidigere overgang til høyere utdanning
* Arbeide for å heve den pedagogiske og faglige kompetansen i lærebedriften slik at lærlingens rettigheter i opplæringsloven blir ivaretatt, og kvaliteten i opplæringen styrkes
* Arbeide for å sikre erstatning ved yrkesskader/yrkessykdom for studenter og elever under praksisperioden
* Alle lærlinger skal få et lærlingbevis hvilket vil gi like fordeler som et studentbevis
* Gi økte midler til opplæringskontoret for å jobbe opp mot bedrifter med lærlingeplasser
* Koble skolen og næringslivet tidlig inn i skolen
* Sørge for at fag- og svennebrev er tilpasset dagens og fremtidens arbeidsliv.
* At det skal opprettes en egen nettside for studenter og lærlinger på vei ut i arbeidslivet
* Sikre at arbeidsrettigheter blir en del av pensum i norsk skole

*Vedtak: Forslaget ble vedtatt*

**Grønn transport**

I Norge står transportsektoren for 25% av de totale norske utslippene. Det vil derfor være nødvendig med omfattende kutt i denne sektoren for at Norge skal kunne nå de målene som er satt i Paris-avtalen. Arbeiderpartiet mener at man må se på nye og mer miljøvennlige måter å frakte varer, tjenester og mennesker på.

For å få ned utslippene i transportsektoren er det særlig viktig å klare å effektivisere transportsystemene og få ned trafikkvolumet. Vi i Norge må benytte oss av miljøvennlig transportmidler og være et forbilde for resten av verden. De største byene har et særlig ansvar i å flytte mennesker over til klimavennlige reisemåter, men Arbeiderpartiet vil ta hele landet i bruk for å få innbyggere til å reise mer miljøvennlig.

Lørenskog Arbeiderparti vil:

* Styrke CO2-fondet for transportsektoren.
* At staten skal dekke opptil 80 % av alle kostnader ved store investeringer i kollektivutbygginger.
* Senke prisene på kollektivtrafikk og ha et nasjonalt ungdomskort på 250 kroner.
* At alle deler av norsk jernbane skal eies og drives av det offentlige.
* Innføre et omstillingsprogram for å vri kompetansen i norske verft mot utvikling av nullutslippsfartøy og ombygging av eksisterende fartøy.
* At Norge skal jobbe aktivt for et internasjonalt forbud mot bruk av tungolje i skipsfarten
* Redusere bruk av tungolje nord for 62. breddegrad)

*Vedtak: Forslaget ble vedtatt*

**Avskaffe abortnemndene**

For mange kvinner er abort et krevende valg, med mange etiske problemstillinger knyttet til seg. Arbeiderpartiet mener at kvinners rett til selvbestemt abort er en viktig rettighet som må styrkes. Dagens abortlov slår fast at den gravide er suveren i sin avgjørelse fram til uke 12. Hvis ønsket om abort inntreffer etter uke 12 må den gravide søke til en abortnemnd. For vedtak om innvilgelse fordres enstemmighet. I 2016 behandlet nemndene 654 søknader om abort etter 12. uke, hvorav 569 av disse ble innvilget. Av sakene som gikk videre til den sentrale klagenemnda ble 19 innvilget og 12 avslått. Abortnemndenes overveldende positive vedtak viser at det er etisk og medisinsk forsvarlig å utføre abort til og med uke 18.  I Sverige har kvinner rett til selvbestemt abort fram til uke 18. Når vi over en femårsperiode har opplevd at om lag 70 norske kvinner har reist til Sverige og England for å gjennomføre aborter som burde vært gjennomført på deres lokale sykehus, er det grunn til bekymring.

Ved en avvikling av abortnemndene ser Arbeiderpartiet fortsatt behov for rådgivning, veiledning og bistand til kvinner og familier som velger å utføre abort, og mener at tilbud om råd og veiledning alltid bør være tilstede for kvinner som velger å ta abort. Det siste kvinner i en sårbar situasjon trenger er mer skam og skyld. Arbeiderpartiet vil derfor avskaffe ordningen med nemndene og sikre selvbestemmelse frem til uke 18.

Lørenskog Arbeiderparti mener at:

* Abortnemndene skal avskaffes, og retten til selvbestemt abort skal utvides til uke 18

*Vedtak: Forslaget ble vedtatt*

**7. Vedtektsendringer**

PÅ bakgrunn av behandlingen av organisasjonsutvalgets innstilling følgende vedtektsendring vedtatt:

§8 Styret (forslag om at punktene 1-3 erstatter dagens 1-3 i paragraf 8)

1.       Kommunepartiets styre består av 9 medlemmer og 4 varamedlemmer. Alle valgte skal møte på styremøtene. Blant medlemmene er leder, nestleder, kasserer, studieleder, sekretær, kvinnekontakt, leder for seniornettverket, medlemsansvarlig, kommunikasjonsansvarlig, ledere for tre politiske nettverk bestemt av årsmøtet. Styret i kommunepartiet velger styrer for nettverkene. Nettverkene har ikke vedtaksfullmakt.

Medlemmer og varamedlemmer til styret velges for to år av gangen, slik at omtrent halvparten står på valg hvert år. Leder velges særskilt for to år.

2. AUF i kommunen tiltrer styret med ett medlem som har tale-, forslags- og stemmerett.

3. Lederen i kommunestyregruppa skal ta del i partistyrets møter med tale- og forslagsrett.